Battistero di San Giovanni

Dåpskapellet i Firenze (italiensk: «Battistero di San Giovanni») er en religiøs bygning i Firenze, Italia, og den har status som en liten basilika. Det oktagonale dåpskapellet står delvis plassert på både Piazza del Duomo og Piazza di San Giovanni, rett overfor Santa Maria del Fiore og klokketårnet til Giotto. Dåpskapellet er en av de eldste bygningene i byen, konsturert mellom 1059 og 1128 i den fiorentinske romanske stilen. Selv om den fiorentinske stilen ikke ble spredt over Italia like mye som den romanske fra Pisa eller Lombardia, var dens innflytelse avgjørende for den videre utvikling av arkitekturen, og den dannet grunnlaget som Francesco Talenti, Leon Battista Alberti, Filippo Brunelleschi og andre arkitekter opprettet renessansearkitekturen fra. I forhold til den florentinske romanske stilen kan en snakke om en "proto-renessanse", men samtidig kan en også se en tydelig innflytelse av arkitektoniske tradisjoner fra sen-antikken i Italia, som for eksempel finnes i San Salvatore i Spoleto, Tempelet i Clitumnus eller kirken Sant'Alessandro i Lucca. Dåpskapellet er kanskje best kjent for sine tre sett med kunstneriske viktige bronsedører med relieff-skulpturer. De sørlige dørene er laget av Andrea Pisano, og i nord og i øst er dørene laget av Lorenzo Ghiberti. De østlige dørene ble senere omtalt som "Paradisets Dører" av Michelangelo. Den italienske poeten Dante Alighieri og mange andre kjente renessansepersoner, inkludert medlemmer av Medici-familien, ble døpt i dette dåpskapellet. Faktisk ble alle fiorentinere av katolsk tro døpt her fram til slutten av 1800-tallet. Litteratur Wirtz, Rolf C. (2005). Kunst & Architectur, Florenz. Tandem verlag. Clark, Kenneth. The Florence Baptistry Doors. Radke, Gary. The Gates of Paradise: Lorenzo Ghiberti's Renaissance Masterpiece (High Museum of Art Series). Referanser Eksterne lenker Offisielt nettsted (en) Baptistry (Florence) – kategori av bilder, video eller lyd på Commons (en) Battistero di San Giovanni – galleri av bilder, video eller lyd på Commons Virtuell tur i dåpskapellet «Paradisets dører» Firenze kunstguide Museer i Firenze - dåpskapellet